Hjelp, ikke enda en nyinnspilling!
Ingen ville vel finne på å kalle de gamle «Hjelp, vi må på ferie»-filmene for komiske mesterverk. 
Men spesielt juleferie-varianten fra 1989 har vist seg slitesterk. 
Sjansen for at noen skal ønske å se «Vacation» på nytt om 25 år, er derimot liten. 

Her tar Rusty Griswold (Ed Helms, han streite i «The Hangover«) med seg familien på «road trip» til fornøyelsesparken Walley World. 
Meningen er å gjenskape turen hans egen far (Chevy Chase, kun med i en kort, nokså bortkastet gjesterolle denne gangen) tok ham med på i originalfilmen. 
At den turen var en komplett katastrofe, later Rusty til å ha fortrengt. 

Den viktigste forskjellen på «Hjelp, vi må ferie» da og nå, er de nye manusforfatternes usvikelige tro på at en film kan bæres av penis— og pedofilivitser alene. 
Man trenger ikke engang å ha et plott, synes de å mene, bare usmakelighetene kommer tett nok. 
Men med mindre du for eksempel skulle ha moro av å se en «all american» kjernefamilie bade i bæsj - og da mener jeg at de helt bokstavelig talt bader i bæsj - vil «Vacation» fortone seg som en serie helt sjarm- og formålsløse sketsjer. 

OK, rett skal være rett: 
Undertegnede lo av Griswoldenes albansk-produserte leiebil. 
Men det var også alt. 
